Segist aldrei munu sigla Blossa afturBirkir Einarsson segir að jafnvel þó að takast megi að hífa Blossa ÍS upp og gera við hann muni hann ekki treysta honum framar . Birkir Einarsson er einn eigenda bátsins Blossa sem varð fyrir flóðbygjunni eftir snjóflóðið úr Skollahvilft í gærkvöldi . Hann segir að hönnun snjóflóðavarnagarðsins sem ver byggðina á Flateyri sé með þeim hætti að fyrirséð hafi verið að flóðið myndi lenda á smábátabryggjunni með tilheyrandi tjóni . Á það hafi verið bent , meðal annars af móður hans , Guðrúnu Pálsdóttur . „ Það var eiginlega bara gert grín að henni . Það var fullyrt að flóð myndu stoppa í lóninu sem er fyrir neðan veginn , við endann á varnargarðinum . Það var nú aldeilis ekki raunin . “ Stundin náði tali af Birki um miðjan dag en þá var hann staddur um borð í varðskipinu Þór en með því hafði hann farið frá Ísafirði þar sem hann býr . „ Við erum komnir yfir á Flateyri en ekki komnir í land . Það gengur á með hviðum og snjódrífu og það er erfitt að sjá út á höfnina . Ég held samt að Blossi sé sokkinn , trýnið á honum var þarna upp úr í nótt en ég held að hann sé bara sokkinn núna . Flökin af bátunum eru bara þarna inni í höfninni og höfnin full af snjó . Ég sé ekki að það verði hægt að hreinsa höfnina á næstunni . “ Gríðarlegt tjónLjóst er að tjónið af völdum snjóflóðsins er afar mikið Mynd : Önundur Pálsson Allt í lausu lofti Blossi ÍS var smíðaður árið 2014 , tólf tonna bátur , og hefur gert út á línu að vetrinum en á handfærum á sumrin . Birkir lýsir honum sem góðu sjófari og þungt er yfir honum í samtali við blaðamann vegna tjónsins . Birkir segir að þó að takast megi að hífa Blossa upp á einhverjum tímapunkti þá vilji hann ekki taka við honum aftur . „ Ég vil ekki sjá bátinn minn aftur eftir svona tjón , ég tek ekki við honum aftur . Það geta hafa komið í hann sprungur , það getur verið eitthvað að rafkerfinu . Þegar maður er að róa allan ársins hring þá verður maður að vera hundrað prósent viss um að báturinn sé í lagi , það verður að vera hægt að treysta honum . Ég sigli honum aldrei aftur . “ „ Ég sigli honum aldrei aftur “ Birkir segir að ljóst sé að tap verði við rekstrarstöðvunina þó að báturinn fáist bættur . „ Það er allt bara í lausu lofti eftir þetta . Við þurfum bara að taka einn dag í einu , þetta er allt í óvissuástandi . “ Grunaði að svona myndi fara Birkir býr sjálfur á Ísafirði en keyrir á milli til að sækja sjóinn frá Flateyri , þaðan sem hann er . „ Það er viðvörunarkerfi í bátnum sem lætur okkur vita ef það er straumlaust , ef það kemur sjór í hann eða ef það er eldur í bátnum . Klukkan 11:01 sendi hann þrjú skilaboð , um að það væri eitthvað skrýtið . Þá höfðum við samband við björgunarsveitina og báðum þá um að skoða hvort eitthvað væri í gangi . Einhvern veginn hafði maður grun um að eitthvað svona hefði gerst þegar við fengum sms-ið í nótt , það er búið að snjóa mikið og ef það kemur snjóflóð úr þessu gili þá fer það beint niður á smábátahöfn því varnargarðurinn vísar beint niður að bryggju . Við vorum búin að benda á það , að varnargarðurinn vísaði beint á bryggjuna og á alla bátana . Það var bara ekkert hlustað á okkur með það . Mamma benti á þetta þá en það var eiginlega bara gert grín að henni . Það var fullyrt að flóð myndu stoppa í lóninu sem er fyrir neðan veginn , við endann á varnargarðinum . Það var nú aldeilis ekki raunin . Ef menn ætla að hafa útgerð á Flateyri á annað borð þá verða menn að taka ákvörðun um breytingar þarna á , það verður bara að segja af eða á . Ráðamenn verða eiginlega bara að segja af eða á um hvað á að gera við þorpið okkar . Þetta verður bara að vera skýrt . “ „ Ráðamenn verða eiginlega bara að segja af eða á um hvað á að gera við þorpið okkar . “ Farvegur snjóflóðannaEins og sést hefur snjóflóðavarnargarðurinn verið hannaður til þess að beina snjóflóðum í átt að smábátahöfninni . HamfarirSex af sjö bátum sem lágu í Flateyrarhöfn urðu fyrir flóðbylgjunni sem snjóflóðið sem féll úr Skollahvilft í gær framkallaði . Mynd : Önundur Pálsson Varnargarðurinn miðar ekki að því að verja hafnarsvæðið Í tilkynningu frá Veðurstofu Íslands , sem birt var um hádegisbil í dag , kemur fram að snjóflóðið úr Skollahvilft virðist hafa verið mjög stórt . „ Varnargarðurinn beindi því frá byggðinni og til sjávar , en garðurinn er ekki miðaður við að verja hafnarsvæðið , “ segir á vef Veðurstofunnar . Tiltekið er að í hættumati sé gert ráð fyrir að gefið geti yfir snjóflóðavarnargarða við verstu aðstæður . Gert sé ráð fyrir rýmingu húsa á svæði neðan varnargarðanna á Flateyri við slíkar aðstæður en húsið sem flóð úr Innra-Bæjargili lenti á hafia ekki verið á slíku rýmingarsvæði . Ekki sé gert ráð fyrir að rýma þurfi þar nema við allra verstu aðstæður og snjóflóðavakt Veðurstofunar hafi ekki metið snjóflóðahættu í gær með þeim hætti . Þegar aðstæður leyfi verið að kanna hvernig flóðið úr Innra-Bæjargili hagaði sér , hversu mikið rann yfir varnargarðinn og hversu stór hluti flóðsins það hafi verið . „ Flóðið úr Innra-Bæjargili kallar á mat á virkni varnargarðsins og ýtarlegar mælingar á flóðunum sem féllu í gær , “ segir á vef Veðurstofunnar . Ekkert er minnst á þörf á því að kanna flóðið sem féll úr Skollahvilft og olli því gríðarlega eignatjóni sem orðið er . Náttúruhamfaratrygging tryggir ekki bátana Mynd : nti.is Hjá Náttúruhamfaratryggingu Íslands ( NTÍ ) , áður Viðlagatryggingu Íslands , fengust þær upplýsingar að tryggingar sjóðsins næðu til tjóna á öllum fasteignum sem kunna að hafa orðið fyrir tjóni vegna snjóflóðanna , sem og á brunatryggðu innbúi og lausafé . Tjón á varanlegum hafnarmannvirkjum verður einnig bætt af hálfu NTÍ en flotbryggjur eru utan náttúruhamfaratrygginga . Tjón á bátum er ekki bætt hjá NTÍ en samkvæmt þeim upplýsingum sem liggja fyrir bætir húftrygging báta hjá almennu vátryggingafélögunum tjón vegna snjóflóðsins . Þá bætir NTÍ ekki heldur tjón af völdum rekstrartaps . „ Það eru engar rekstrarstöðvunartryggingar inni í tryggingum hjá okkur . Það eru tryggingar sem eru seldar af almennu tryggingafélögunum . Tjón á bátunum sjálfum eru líka á þeirra borði , “ segir Hulda Ragnheiður Árnadóttir , framkvæmdastjóri Náttúruhamfaratryggingar Íslands . Hulda segir að fólk geti tilkynnt tjón rafrænt á heimasíðu Náttúruhamfaratryggingar Íslands . „ Við erum svo bara í viðbragðsstöðu , við förum vestur um leið og öruggt er að fara á svæðið . Við gerum það yfirleitt þegar svona atburðir verða , þá förum við á staðinn og tengjum okkur við sveitarfélögin og heimamenn . Við hjálpum fólki sem þarf á því að halda við að tilkynna tjón í gegnum síma og leiðbeinum fólki áfram í þessum efnum . Mjög oft hringjum við í aðila sem við vitum að hafa orðið fyrir tjóni og aðstoðum þá við að tilkynna sitt tjón , til að reyna að ná yfirsýn yfir öll tjón sem orðið hafa . Við erum yfirleitt að senda matsmenn langt að og því er best að draga það ekki lengi að ná yfirsýn yfir þetta . “